আবার হাওড়া ব্রিজের মাথায় মানসিক ভারসাম্যহীন যুবক। বহু কসরতের পরে অবশেষে নামানো গিয়েছে তাঁকে। প্রতিবারের মতো এবারেও রবীন্দ্রসেতুতে চাঞ্চল্য ছড়ায়। ভিড় জমে যায় পথচারীদের। শেষে মাত্র ৫০ টাকার লোভ দেখিয়ে মানসিক ভারসাম্যহীন ব্যক্তিকে বাগে আনা গেল। 
৩.৩৫ মিনিট নাগাদ হাওড়া ব্রিজের মাঝখানের পিলার দিয়ে তরতরিয়ে টংয়ের উপরে উঠে পড়েন এক যুবক। পুলিশের চোখ এড়িয়েই হাওড়া ব্রিজের মাথায় গিয়ে উঠে পড়েন তিনি। 

এই বিষয়ে অন্যান্য খবর

ব্রিজ শুধু ব্রিজ নয়, হাওড়া ব্রিজ আসলে বাঙালির সেন্টিমেন্ট


ব্রিজের টংয়ের উপরে যুবককে প্রথম বসে থাকতে দেখেন পথ চলতি মানুষ। তারাই পুলিশকে খবর দেয়। পুলিশ সঙ্গে সঙ্গে দমকলে খবর দেয়
তার পরে এক যোগে হাওড়া সিটি পুলিশ ও কলকাতা পুলিশের প্রায় ৩০ জন কর্মী যুবককে নামাতে তৎপর হন। কিন্তু কোনও ভাবেই যখন তাঁকে নামানো যাচ্ছে না, তখন প্রলোভনের কৌশল নেয় পুলিশ। নীচ থেকে তাঁকে ৫০ টাকার নোট দেখানো হয়। এমনকী, প্রতিশ্রুতি দেওয়া হয়, নীচে নামলে আরও টাকা দেওয়া হবে তাঁকে।  
 
 

এই প্রলোভনের ফাঁদে পা দিয়ে মানসিক ভারসাম্যহীন যুবক ব্রিজের মাধখান থেকে অবলীলায় নেমে আসেন। হাঁটতে হাঁটতে সহজে তাঁর নেমে আসার ধরন দেখেই বোঝা যায় যে, তিনি বেশ অভ্যস্ত। যুবক হাওড়ার দিকের মূল স্তম্ভের কাছ থেকে নেমে আসেন। তাঁর এই কাণ্ড দেখতে হাজার হাজার মানুষের চোখ তখন হাওড়া ব্রিজের মাথায়।  
পুলিশ প্রাথমিক ভাবে জেরা করে জানতে পেরেছে, যুবকের নাম অরুণ কুমার ও তিনি বিহারের বক্সার জেলার বাসিন্দা। যুবকের সঙ্গে কথা বলে পুলিশ বুঝতে পেরেছে তিনি মানসিক অবসাদে ভুগছেন।  
কিন্তু মাঝে মধ্যেই হাওড়া ব্রিজের মাথায় কী ভাবে মানুষ উঠে পড়ে, তা নিয়ে প্রশ্ন উঠছে। এই ধরনের ঘটনায় এলাকায় চাঞ্চল্য ছড়ায়। আর ভোগান্তি হয় পুলিশ-দমকলকর্মীদের ও পথচলতি মানুষের। কিন্তু তা-ও কেন হাওড়া ব্রিজকে সিসিটিভি ক্যামেরার নজরদারির মধ্যে আনা হচ্ছে না, তা নিয়ে প্রশ্ন উঠছে।